AP ออกหุ้นกู้ 2 ชุด มูลค่ารวม 2 พันลบ. ขายรายใหญ่ 17-18 ม.ค.นี้
AP ออกหุ้นกู้ 2 ชุด มูลค่ารวม 2 พันลบ. ขายรายใหญ่ 17-18 ม.ค.นี้ หวังชำระหนี้-ซื้อที่ดินเพื่อการพัฒนาโครงการ-เป็นเงินทุนหมุนเวียน
13 ม.ค. 2560

บริษัท เอพี (ไทยแลนด์) จำกัด (มหาชน) หรือ AP ระบุว่า บริษัทได้ยื่นแบบแสดงรายการต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้บริษัท มูลค่า 2,000 ล้านบาท เปิดให้ผู้ลงทุนสถาบัน และ/หรือ ผู้ลงทุนรายใหญ่ จองซื้อระหว่างวันที่ 17-18 ม.ค.60 ผ่านธนาคารกรุงเทพ ซึ่งเป็นผู้จัดการการจัดจำหน่ายหุ้นกู้
โดยหุ้นกู้ดังกล่าวแบ่งเสนอขายเป็น 2 ชุด ชุดที่ 1 มูลค่า 500 ล้านบาท อายุ 2 ปี ครบกำหนดไถ่ถอนปี พ.ศ.2562 อัตราดอกเบี้ยคงที่ร้อยละ 2.25 ต่อปี ชำระดอกเบี้ยทุกๆ 6 เดือน ตลอดอายุหุ้นกู้ และชุดที่ 2 เสนอขาย มูลค่า 1,500 ล้านบาท อายุ 3 ปี 6 เดือน ครบกำหนดไถ่ถอนปี พ.ศ. 2563 อัตราดอกเบี้ยคงที่ร้อยละ 3.06 ต่อปี ชำระดอกเบี้ยทุกๆ 6 เดือนตลอดอายุหุ้นกู้
บริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ A- แนวโน้มเครดิต “Stable” เมื่อวันที่ 12 ม.ค.60
บริษัทมีวัตถุประสงค์ในการนำเงินที่ได้จากการออกและเสนอขายหุ้นกู้ในครั้งนี้ เพื่อนำไปชำระคืนเงินกู้/หุ้นกู้ ซื้อที่ดินเพื่อการพัฒนาโครงการ และเป็นเงินทุนหมุนเวียนในการดำเนินกิจการของบริษัท